En Oddset-spiller har sat ny dansk rekord ved at ramme odds 220.000. Gevinsten lyder på 1,5 million kroner.

En Oddset-spiller spærrede formentligt øjnene op en ekstra gang, da han skulle tjekke sin kupon på mobilen.

En scoring på straffespark i overtiden i den sidste kamp på kuponen mellem Kroatien og Portugals U19-hold blev afgjort til vinderens fordel.

Dermed ramte han rigtigt på odds 220.000, oplyser Danske Spil i en pressemeddelelse.

Det er danmarksrekord og udløser en gevinst på 1.499.084 kroner.

- Jeg fik først et chok, da jeg så det. Jeg måtte tjekke telefonen et par gange, før jeg blev overbevist om, at den var god nok, siger vinderen, der ønsker at være anonym, ifølge pressemeddelelsen fra Danske Spil.

Selv tilskriver han ikke kun den store gevinst med held:

- Jeg følger meget med i sport, så jeg ved meget om sport, lyder det fra vinderen, der vil bruge gevinsten til at rejse og nyde livet.

Der var ni kampe på vinderkuponen.

Oddset er en samlet betegnelse for en række væddemålsspil hos Danske Spil. Det er typisk væddemål om sport, men det kan også være andre begivenheder.